Omnibus presentes litteras inspecturis, Matildis comitissa Nivernensis, salutem in Domino. Noverint universi quod cum venerabilis pater ac dominus dominus Ansellus, Dei gratia Eduensis episcopus, venisset ad nos apud Maiers, visitaturus nos propter infirmitatem nostram, idem episcopus a nobis recepit homagium suum ibidem, de mera liberalitate sua, de gratia, nec de consuetudine, et quia nolumus quod istud eidem episcopo vel ejus successoribus possit prejudicium generare, istas presentes litteras eidem episcopo dedimus sigilli nostri munimine roboratas. Datum apud Maiers, die mercurii in festo beati Petri ad Vincula. Anno Domini Mº CCº quadragesimo sexto.